बो नेईं, अजें बी जनानियां बिकदियां न। जनानी गी अजें बी इक बस्त समझेया जन्दा ऐ। डुग्गर दी जनानी गी जेड़ी पदवी स्हाड़े समाजै च मिलनी लोड़चदी ऐ, अजें तकर नईं मिली दी ऐ। ए भोली-भाली अबला खरीदी जन्दी ऐ, बेची जन्दी ऐ, बुड्डें कन्ने ब्योह्न्दी ऐ, दोहरी दी चक्की च पोह्न्दी ऐ। ते जनाने शरीरें दे मुल्ल पाने आलें च गै न कश्मीरू ते फकीरू ते क्हानी "जिन्दू दे ग्राहक" दे साहूकार होर। शाह होर रुक्मो गी मुल्लें लैन जा करदे न। उनें पंजी सौ रपे कन्ने इक जीन्दा जागदा मनुक्ख खरीदना ऐ। इस सौदेबाजी च रुक्मो दा इक-इक अंग परखेआ जन्दा ऐ। अक्खियें दी कीमत पौन्दी ऐ, बालें दी कीमत पौन्दी ऐ, लक्का दा ते होठें दा मुल्ल पौन्दा ऐ। केड़ा अंग ऐ रुक्मो दा जेदा भा नईं होन्दा। साहूकार होर बड़ा सोआद लाइयै कश्मीरू कशा पुछदे न रुक्मो दिएं अक्खिएं, होठें ते बालें दे बारे च।